<classify> TAASISI ya Teknolojia ya Dar es Salaam DIT imewapeleka walimu kujifunza katika miradi mikubwa inayotekelezwa chini ya Serikali ya Awamu ya Tano kwa lengo la kuwafundisha wanafunzi namna uendeshaji na ukarabati. Baada ya walimu hao kujifunza itasaidia kupata ujuzi na maarifa ya kutosha kurudi kufundisha wanafunzi wa fani mbalimbali chuoni hapo hasa ikizingatiwa chuo hicho kimejikita katika masuala ya sayansi, teknolojia, uhandisi na utafiti.Miradi hiyo ni pamoja na mradi wa Ujenzi wa Reli ya Kisasa SGR, mradi wa umeme wa Rufiji Stieglers Gorge na katika viwanda mbalimbali kupata ujuzi wa kufundishia. Mkuu wa Idara ya Mahusiano Viwandani na Mhadhiri wa taasisi hiyo, Dk John Msumba akizungumza jijini Dar es Salaam leo, Jumatano, hadi sasa walimu 30 wa fani mbalimbali zinazofundishwa katika taasisi hiyo wamepelekwa katika viwanda na miradi kujifunza kwa vitendo ili kuboresha kile wanachofundisha.Dk Msumba alisema kati ya walimu hao 30, sita wapo kwenye mradi huo wa reli ya kisasa. Katika kuboresha elimu tunayoitoa, tunatazama kwa upande wa wanafunzi pia kwa watumishi wetu ambao ndio wafundishaji, kwa upande wa watumishi tumeanzisha utaratibu wa kuwapeleka katika viwanda na kwenye miradi mikubwa, alisema Dk Msumba.  <topic>: kitaifa 